மேலும், விவேகானந்தரது கருத்துப்படி மனம் மாத்திரம் ஒருவரது ஆளுமையைத் தீர்மானிப்பதில்லை எனவும், உடல்பலம், உயிர்பலம், மனபலம், அறிவுபலம், ஆன்மிக பலம் என்பவற்றின் சேர்க்கையே ஒருவரது ஆளுமையினை முழுமைப்படுத்துகின்றது எனவும் குறிப்பிட்டதோடு இந்திய தத்துவ மரபிற்கே உரிய பாணியில் ஆன்மிக பலத்திற்கு அதிக முக்கியத்தவம் கொடுத்தார். மேலும் காள்யுங் எமது ஆளுமை தொன்மங்களால் தீர்மானிக்கப்படுகின்றது என்றார். அதாவது எமது முன்னோர்களிடம் இருந்து ஆளுமைக்கூறுகள் கடத்தப்பட்டு எமது ஆளுமை தீர்மானிக்கப்படுகின்றது என்றார். மேலும் எரிக்சன் எமது ஆளுமை எம்மைச் சூழ அமைந்துள்ள சமூகத்தினால் தீர்மானிக்கப்படுவதாக குறிப்பிடுகின்றார். இவர்களது கருத்துப்படி சிறந்த ஆளுமையினை உருவாக்கிக் கொள்வதென்பது குறித்த தனிமனிதனில் மாத்திரம் தங்கியிருப்பதில்லை. ஆனால் இத்தகைய கருத்துக்களில் இருந்து வேறுபட்டு ஒருவனது ஆளுமை அவனுள் உள்ளுறையும் ஆன்மீக பலத்தில் தங்கியிருப்பதாக விவேகானந்தர் குறிப்பிடுகின்றார். இக்கருத்தின் படி ஒரு சிறந்த ஆளுமை ஒருவன் தன் ஆன்மீக பலத்தின் வழி கட்டமைத்துக் கொள்ளக்கூடிய ஒன்றாகின்றது.